贈相手文李道人
作者：樓鑰
朝代：宋

paragraphs: 生有文在手，縱橫殆天予。
其閒動成字，往往傳自古。
舜褎梁武武，老十子貢五。
季友太叔虞，仲子竟歸魯。
仲弓有鈎文，宰我亦握戶。
敏士自文雅，習道本因輔。
鄧淵彭神符，瑣瑣不足數。
李郃陶士衡，三公皆定數。
白帝矜奇瑞，見誚漢世祖。
何爲言禍福，歷歷如君語。
自言傳希夷，妙處勝貌取。
見手知國封，況此細紋縷。
研油燎旃檀，始見掌中虜。
何如一覽頃，坐談樂與苦。
老我縮袖閒，不復煩推步。
子其訪塵中，英傑在何許。